Il-ġemgħa ta’ esperti li qed jikkordinaw it-tfittxija għall-ajruplan tal-Malaysian Airlines fin-nofinhar tal-Oċean Indjan qaluli semgħu sinjali li jistgħu jkunu l-hekk imsejħa “pings” mill-kaxxa s-sewda tal-istess ajruplan. L-esperti fuq il-bastiment Awstraljan Ocean Shield semgħu is-sinjali l-bieraħ wara nofsinhar u fil-għaxija. Air Chief Marshal Angus Houston, kap tal-aġenzija konġunta li qed tmexxi l-eperti internazzjonali, qal li tliet sinjali li nstemgħu qabel – tnejn minnhom fi tmiem il-ġimgħa – ġew verifikati li kienu “tagħmir elettroniku speċifiku”. Huwa qal li jemmen li qed ifittxu fl-inħawi t-tajba, iżda tenna li jridu jidentifikaw it-tiġrif tal-ajruplan b’ċertezza qabel jaslu għall-konklużjoninli dan huwa l-post fejn waqa’. L-Oċean Shield qed jiġbed “pinger locator” tan-navy Amerikana biex jisma’ sinjali mill-“flight recorders” tal-ajruplan fil-baħar fil-punent ta’ Perth. Darba jkunu ċerti li l-pings huma mill-ajruplan se jniżżlu fil-baħar vettura forma ta’ sottomarin. It-tfittxija, li llum daħlet fit-33 jum, qed tiffoka fuq firxa ta’ 600 kilometru, mal-1,600 kilometru bogħod mill-kosta tal-Awstralja. It-titjira MH370, minn Kwala Lumpur għal Beijing, ma baqgħetx tidher fuq ir-radar fit-8 ta’Marzu b’239 persuna abbord wara li tilfet kull kuntata ftit wara li telgħet.